Na osnovu člana 30 Odluke o osnivanju društva sa ograničenom odgovornošću Lokalni javni emiter „Radio Bar“ („Sl.list CG-opštinski propisi“, broj 40/12), Odbor za izbor i imenovanja Skupštine opštine Bar pokreće postupak imenovanja članova Savjeta Radio Bara i upućuje

**J A V N I P O Z I V**

**ovlašćenim predlagačima za podnošenje predloga kandidata**

**za imenovanje članova Savjeta Radio Bara**

1. **Kandidate za članove Savjeta Radio Bara predlažu ovlašćeni predlagači i to:**

-obrazovne ustanove sa teritorije opštine Bar - jednog člana;

-javna preduzeća, ustanove i organizacije iz oblasti kulture, sporta i turizma, čiji je osnivač Skupština opštine Bar-jednog člana;

-mjesne zajednice-jednog člana;

- nevladine organizacije koje se bave medijima, zaštitom ljudskih prava i sloboda, ekologije - jednog člana;

-nevladine organizacije iz oblasti zaštite prava djece i porodice i osoba sa invaliditetom-jednog člana.

2. Članovi Savjeta biraju se iz reda afirmisanih stručnjaka iz oblasti koje su relevantne za obavljanje djelatnosti ,,Radio Bara’’ - novinarstvo, pravo, ekonomija, tehničke nauke, sociologija, marketing, radio difuzija i slično, koji imaju prebivalište u Baru i najmanje visoku stručnu spremu.

**3. Članovi Savjeta ne mogu biti:**

1. poslanici i odbornici;

2. lica koja bira, imenuje ili postavlja Predsjednik Crne Gore, Skupština Crne Gore ili Vlada;

3. funkcioneri političkih stranaka (predsjednici stranaka, članovi predsjedništva, njihovi zamjenici, članovi izvršnih i glavnih odbora, kao i drugi stranački funkcioneri);

4. vlasnici udjela, akcionari, članovi organa upravljanja, zaposleni, lica pod ugovorom i sl., koji imaju interesa u pravnim licima koja se bave djelatnošću proizvodnje, emitovanja i/ili distribucije radijskog i/ili televizijskog programa ili drugih audiovizuelnih medijskih usluga i sa njima povezanim djelatnostima (oglašavanje, elektronske komunikacije i sl.);

5. lica koja su pravosnažno osuđena za krivično djelo zloupotrebe službenog položaja, korupcije, prevare ili krađe, bez obzira na izrečenu kaznu ili su pravosnažno osuđena za drugo krivično djelo na kaznu zatvora u trajanju dužem od šest mjeseci, u periodu dok traju pravne posljedice osude;

6. lica koja su bračni drugovi lica navedenih u alineji 1 do 4 ovog stava ili se sa njima nalaze u krvnom srodstvu u prvoj liniji, bez obzira na stepen srodstva, u porodičnoj liniji do drugog stepena srodstva i srodstvu po tazbini.

4. **Predlog za imenovanje kandidata za članove Savjeta sadrži:** ime i prezime, adresu i kratku biografiju predloženog kandidata i mora biti potpisan i ovjeren od strane ovlašćenog predlagača, odnosno ovlašćenih predlagača.

5. Ovlašćeni predlagač dužan je da uz predlog kandidata za člana Savjeta dostavi:

1) dokaz da je predloženi kandidat državljanin Crne Gore i da ima prebivalište na

teritoriji Opštine Bar;

2) dokaz o stručnoj spremi predloženog kandidata;

3) izjavu predloženog kandidata o prihvatanju kandidature i da ne postoji smetnja iz tačke 3 ovog Javnog poziva za njegovo imenovanje za člana Savjeta.

Isto lice može biti imenovano za člana Savjeta najviše dva puta uzastopno.

6. Nevladine organizacije, kao ovlašćeni predlagači, dužne su da, pored gore navedenih dokaza, dostave i:

1) dokaz o upisu u registar nevladinih organizacija kod nadležnog organa državne

uprave;

2) osnivački akt i statut, u tekstu koji se nalazi kod nadležnog organa državne uprave;

3) izvještaje o radu i finansijske izvještaje za prethodne tri godine.

7. Nevladina organizacija može biti predlagač za imenovanje člana Savjeta, ako ispunjava sljedeće uslove:

1) da je kod nadležnog organa državne uprave registrovana najmanje tri godine prije objavljivanja javnog poziva za podnošenje predloga za imenovanje Savjeta;

2) da u osnivačkom aktu i statutu ima, kao osnovne ciljeve i zadatke djelovanja, pitanja iz oblasti koje su predvidjene ovim pozivom.

Ista nevladina organizacija može učestvovati u predlaganju kandidata za člana Savjeta samo u okviru jedne kategorije predlagača iz tačke 1 ovog Javnog poziva.

8. Ovlašćeni predlagači iz tačke 1 ovog Javnog poziva mogu zajedno ili odvojeno predložiti kandidata za člana Savjeta.

9. Kandidate za članove Savjeta predlažu nadležni organi upravljanja pravnih lica iz tačke 1ovog Javnog poziva u skladu sa svojim statutom.

10. Predlog kandidata za člana Savjeta podnosi se na obrascu koji utvrđuje Odbor za izbor i imenovanja.

11.Obrazac i izjava za imenovanje člana Savjeta, su objavljeni na web saitu Opštine Bar.

**Ovlašćeni predlagači za imenovanje članova Savjeta Radio Bara, dužni su da predloge za kandidovanje člana Savjeta Lokalnog javnog emitera “Radio Bar”, sa potrebnom dokumentacijom, dostave Skupštini opštine Bar-za Odbor za izbor i imenovanja-, na adresu Bulevar Revolucije broj 1, 85000 Bar, na obrascu koji je objavljen na web sajtu Opštine Bar www.bar.me, najkasnije u roku od 45 dana od dana objavljivanja ovog Javnog poziva u dnevnom listu “Pobjeda”, kako bi Odbor blagovremeno sproveo postupak utvrđivanja liste kandidata za imenovanje Savjeta.**

Ovaj Javni poziv je objavljen i u Službenom listu Crne Gore i u dnevnom listu “Pobjeda”.

**Napomena: Rok za dostavljanje predloga počinje teći od 17.01.2019.godine, kada je Javni poziv objavljen u dnevnom listu “Pobjeda”.**

**Broj: 8**

**Bar, 16.01.2019. godine OPŠTINA BAR**

**ODBOR ZA IZBOR I IMENOVANJA**

**PREDSJEDNICA,**

**Branka Nikezić s.r.**